اسلام آباد(اے پی پی) بنجائی وزیر حوالکاری و شینکاری سینیٹر شبلی فراز پارینے کہ ریاست پاکستان و ملکی رکھ انا برخلاف دشمن نا ایجنڈا غا تیار کروک آ بیانیہ ءِ ہچ ءُ حالیت اسے ٹی منپنہ، نواز شریف و اونا خاہوت جمہوریت آ آخا بلکن بادشاہت آ یخین تخرہ، کانود ءِ درکار اشتہاری لندن نا کبین آ فلیٹ آتے ٹی تولسا انقلابی مننگ نا جاگہ غا الس نا مون آ برے، اپوزیشن نا پریس کانفرنس آتیٹی پاننگک کہ نواز شریف و شہباز شریف نا برخلاف کرپشن، منی لانڈرنگ نا مقدمہ غاتے پدی ہلنگے، ہراسٹ کرپشن، منی لانڈرنگ کرے یا قومی خزانہ ءِ بے دڑدی اٹ پُلا اوفتے حساب تروئی مریک، صنعت آتے ملوک آ زیات بجلی نا نرخ آتیٹی کمتی کننگانے، چنکا و نیامئی درجہ نا صں عت آتون اوار ایلوفتے ودکی بجلی آ 25 درسد رعایت ملک۔ صنعت آتیکن“پیک آورز”و“آف پیک آورز”ءِ یکجا کننگانے، صنعت آتے اڑزآن بجلی نا فراوانی آن ملکی مصنوعات آتا پیدوار اٹی ودکی مریک۔
